กสิกรรับถูกสกิมมิ่ง ยันชดใช้ลูกค้าครบ
กสิกรไทย รับเอทีเอ็มย่านบางใหญ่ถูกสกิมมิ่ง เสียหายกว่า 2 ล้านบาท ยันชดใช้คืนครบ
22 ก.ย. 2558

กสิกรไทย รับเอทีเอ็มย่านบางใหญ่ถูกสกิมมิ่ง เสียหายกว่า 2 ล้านบาท ยันชดใช้คืนครบ
นายทวี ธีระสุนทรวงศ์ รองกรรมการผู้จัดการ สายงานธุรกิจลูกค้าบุคคลและเครือข่ายบริการ ธนาคารกสิกรไทย เปิดเผยถึงกรณีที่มีผู้เสียหายทยอยแจ้งความเงินหายจากบัญชีธนาคารหลายแห่งเมื่อเร็วๆ นี้ ว่า พบตู้เอทีเอ็มของกสิกรไทยในปั๊มน้ำมันแห่งหนึ่งในย่านบางใหญ่-บางบัวทอง ถูกดักโจรกรรมข้อมูล หรือสกิมมิ่ง ซึ่งมีผู้เสียหายแล้ว 28 ราย คิดเป็นมูลค่าความเสียหายกว่า 2 ล้านบาท ทว่าได้ชดใช้คืนให้ผู้เสียหายเต็มจำนวนทั้งหมดแล้ว
นายทวี กล่าวว่า ธนาคารพบว่าเหตุการณ์ดังกล่าวเกิดขึ้นในช่วงต้นเดือน ก.ย. จึงได้เร่งเข้าไปตรวจสอบทันที พร้อมทั้งดำเนินการอายัดบัตรของลูกค้าที่ทำธุรกรรมกับตู้ดังกล่าวในช่วงเวลาใกล้เคียงกัน
ทั้งนี้ ธนาคารอยู่ระหว่างกระบวนการปรับเปลี่ยนระบบบัตรแถบแม่เหล็กเป็นระบบชิปการ์ด ตามที่ธนาคารแห่งประเทศไทย (ธปท.) ได้กำหนดในปี 2559